વિધાનસભાની ચૂંટણીમાં હાર્દિક પટેલની સીડી હવે હવાઇ ચૂકી છે. બન્ને પાર્ટીઓ હાલ તો ઉમેદવારોની પસંદગીમાં મગ્ન બન્યા છે. કોંગ્રેસ મુક્ત ગુજરાત માટે ભાજપ કોંગ્રેસ યુક્ત બની રહ્યું છે. કોંગ્રેસના મજબૂત ઉમેદવારો છે તેવા વિસ્તારોમાં ભાજપે જિલ્લા, તાલુકા અને પાલિકાઓના પદાધિકારીઓ ઉપર નજર દોડાવી છે. કોંગ્રેસના મજબૂત ઉમેદવારોના સમર્થકોને ભાજપમાં ભેળવવા માટેની મોસમ શરૂ થઇ છે. આશ્ચર્યજનક બાબત એવી છે કે કોંગ્રેસ તેના ગ્રાસરૂટના કાર્યકરો અને નેતાઓ કે જેઓ ઉમેદવારને વિજયી બનાવવાની મહેનત કરતા હોય છે તેમને મનાવી શકતી નથી. એકલો ઉમેદવાર તેના સમર્થકો વિના ચૂંટણીની વૈતરણી પાર કરી શકે નહીં તે વાત કોંગ્રેસના પ્રદેશ કક્ષાના નેતાઓને ક્યારેય સમજાતી નથી. આ સ્થિતિમાં એવું કહી શકાય છે કે કોંગ્રેસ પાસે મજબૂત ઉમેદવારો છે પરંતુ તેમના સમર્થકો ભાજપમાં છે તેથી પરિણામ શું આવશે તે કલ્પી શકાય તેવું છે.